Source: https://viszkisdoboz.blog.hu/2011/07/28/16_egzisztencialis_kovetkezmenyek?token=b6728c8f2d1cc633e1957176b0129210
Timestamp: 2018-12-12 13:17:29+00:00

Document:
16. Egzisztenciális következmények - Viszkisdoboz
17. Munkát, kenyeret! avagy a munkaalapú...
16. Egzisztenciális következmények
2011.07.28. 14:31 Viszkisdoboz
Amikor a nyomozó hatóságok egy embert büntetőeljárás alá vonnak, és közbizalmat élvező állása, hivatása van, azzal kell számolnia, hogy az ítélkezés ugyan a bíróságok feladata, de állását, hivatását a nyomozás kezdetétől elveszti, és ha kedvezően is alakul a sorsa, soha senki nem fog tőle bocsánatot kérni, kiesett jövedelmét senki nem fogja megfizetni.
Így jártam én is. Amikor 2010. december 3-án őrizetbe vett a katonai ügyészség még reménykedtem, hogy a Fővárosi Bíróság Katonai Tanácsának nyomozási bírája nem helyez előzetes letartóztatásba, mert a kényszerintézkedés feltételei nem álltak fenn. Két nappal később, vasárnap volt a tárgyalás, ahol a bíró előtt kifejtettem, hogy előzetes letartóztatásom esetén elvesztem ügyvédi hivatásomat, és nem tudok dolgozni, holott kiskorú gyermekeim eltartásra szorulnak. A bíróság e kérdéssel nem foglalkozott, és úgy találtam magam, mint annyi védencemnél, hogy a bíróság az ügyészi indítványnak helyt adott. Csak most nem védőként voltam a teremben, hanem én ültem a vádlottak padján. Akkor, ott tudtam, hogy ezzel a határozattal egzisztenciálisan tönkretettek.
Január 3-án szabadlábra kerültem, és azon törtem a fejem, mit tegyek? Megtehetem, hogy továbbra is ügyvédi tevékenységet végzek. Ebben az esetben fennáll annak a veszélye, hogy nem tudom az adott ügyet befejezni, ami az ügyféllel szemben felelőtlenség. Ráadásul titkosszolgálati megfigyelés alatt tartanak, így az ügyfelet hozhatom esetleg kellemetlen helyzetbe. A másik lehetőség, hogy önkorlátozással élek, és addig ügyet nem vállalok, amíg ki nem derül, hogy vádat emelnek-e ellenem. Ez utóbbi mellett döntöttem és emellett elkezdtem a folyamatban lévő ügyeket felmondani, új ügyeket nem vállaltam.
Mivel december eleje óta ügyvédi tevékenységet nem végeztem, kértem a Pest Megyei Ügyvédi Kamara Elnökségéről ügyvédi tevékenységem szünetelésének engedélyezését. A kamara a kérelmemnek helyt adott, így 2011. május 23. napjától az ügyvédi tevékenységemet szüneteltettem.
Májusban a bíróság kézbesítette számomra a vádiratot. A kamarának a vádemelés tényét a vádirat megküldésével bejelentettem. A kamara az ügyvédi törvénynek megfelelően megtette a szükséges lépéseket, és 2011. július 7-én az ügyvédi tevékenységem gyakorlását felfüggesztette. A határozat ellen nem éltem fellebbezéssel, mert e határozatot vádemelés alatt álló ügyvédek esetében a kamara mérlegelés nélkül köteles meghozni. A büntetőügy jogerős lezárásáig immár hivatalosan is elveszítettem ügyvédi hivatásomat.
https://viszkisdoboz.blog.hu/api/trackback/id/tr103107166
svejkné 2011.07.29. 14:13:02
Örülhetnek a blogíró ellen folyó koncepciós eljárás megrendelői, kipipálhatják céljaik közül az alábbiakat:
- lejáratás - teljesítve
- egzisztenciális tönkretétel -teljesítve
Mindannyiuknak szívből kívánom, jussanak arra a sorsra, amire a blog íróját szánják.
Fapál urat pedig kérem, hogy tartson ki, ne hagyja magát, harcoljon az igazáért. Biztos vagyok benne, hogy a családja, a rokonai, a barátai és azok az emberek, akik már átlátják, mi folyik ebben az országban, mind mellette állnak, és mellette is fognak állni, bármi történjen.
Mzperx 2011.08.01. 15:46:18
Ha józan paraszti ésszel belegondolok a leírtakba, akkor azt kérdezem magamtól, de mástól is, aki ezt olvassa, hogy milyen elégtételt kaphat és kitől az ember, ha bebizonyosodik, hogy ártatlanul fogták vádba, tartották fogva és a bíróság felmenti a vádak alól? A politika mossa kezeit, azt fogja mondani, hogy a "független" ügyészség csak végezte a dolgát. Az ügyészséget ki vonhatja felelősségre, vagy felettük csak a Jóisten ítélkezhet? Mit találhatnak még ki, hogy vádalkus, rágalmazó "igazukat" a bíróság elfogadja? A bíróság a fennálló "bizonyíték" alapján embert el nem ítélhet. Demokratikus országban biztosan nem, hacsak nem tendálunk Líbia felé.
Matteo79 2011.10.11. 23:09:35
Én csak az igazságnak szurkolok, de mivel mezei állampolgárként senkit és semmit nem ismerek, csak a neten lévő információkra hagyatkozhatom.
1. állítólag a gyerekek lakását ugyanattól a cégtől vásárolta, mint ahonnan a HM vette a szolgálati lakást 2005-ben. (namost ez lehet egy országos ingatlanközvetítő akkor persze szép csúsztatás, de lehet egy xy nevenincs cég, akkor így kívülállóként "gyanús"
2. Elnézést a vájkálásért, de arra volnék kiváncsi, hogy miből telt egyszer a 22 millió kifizetésére a szolgálati lakásért illetve miből telt 2x10 millió a két garzonra.
Mindez 20 év munkaviszony, egy válás és olyan háttér információval, mely szerint anno 3.000.000 szolgálati kölcsönt is kénytelen volt felvenni.
Mzperx 2011.10.12. 19:14:17
Ha figyelmesen olvasta volna a blogot, akkor kiderült volna az Ön számára, hogy a szerző közzé fogja tenni valamennyi jövedelmét, ha elérkezett a büntetőügy azon szakaszához, ahol érdemi védekezést előadhat.
A munkáltatói kölcsön a katonáknál kamatmentesen vehető fel, persze, megfelelő feltételek megléte esetén építkezéshez vagy lakásvásárláshoz. Majdnem mindenki él ezzel a lehetőséggel. Kivéve az élhetetleneket, mert például és sem vettem fel, mint ahogy a szocpolt sem a gyerekek után. Velem jól járt a magyar állam, de nagyon. :))
Matteo79 2011.10.13. 06:53:41
Köszönöm. Bár az első mondatot nem értem miért kell picit kioktatólag írni. A második pedig irreleváns :)

References: Bíróság 
 bíróság 
 bíróság 
 bíróság 
 bíróság 
 bíróság 
 bíróság